CELEX: 32010D0031(01)
Language: sk
Date: 2010-12-20 00:00:00
Title: 2011/15/EÚ: Rozhodnutie Európskej centrálnej banky z  20. decembra 2010 o otváraní účtov na uskutočňovanie platieb v súvislosti s pôžičkami poskytovanými EFSF členským štátom, ktorých menou je euro (ECB/2010/31)

14.1.2011   
            
            
               SK
            
            
               Úradný vestník Európskej únie
            
            
               L 10/7
            
         ROZHODNUTIE EURÓPSKEJ CENTRÁLNEJ BANKY
   z 20. decembra 2010
   o otváraní účtov na uskutočňovanie platieb v súvislosti s pôžičkami poskytovanými EFSF členským štátom, ktorých menou je euro
   (ECB/2010/31)
   (2011/15/EÚ)
   VÝKONNÁ RADA EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho články 17 a 21,
   keďže:
   
               (1)
            
            
               Podľa článku 17 Štatútu Európskeho systému centrálnych bánk a Európskej centrálnej banky (ďalej len „štatút ESCB“) Európska centrálna banka (ECB) môže na vykonávanie svojich operácií otvárať účty úverovým inštitúciám, verejnoprávnym inštitúciám a iným účastníkom trhu.
            
         
               (2)
            
            
               Podľa článku 21.1 a 21.2 štatútu ESCB môže ECB pôsobiť ako finančný zástupca pre inštitúcie, orgány, úrady alebo agentúry Únie, ústredné vlády, iné úrady štátnej, regionálnej a miestnej správy, iné orgány alebo podniky spravované verejným právom členských štátov.
            
         
               (3)
            
            
               Podľa článku 1 ods. 2 rozhodnutia ECB/2007/7 z 24. júla 2007 o podmienkach TARGET2-ECB (1) klientmi ECB môžu byť centrálne banky.
            
         
               (4)
            
            
               Členské štáty, ktorých menou je euro, a akciová spoločnosť European Financial Stability Facility, Société Anonyme (EFSF), ktorá je zaregistrovaná v Luxemburgu a ktorej akcionármi sú členské štáty, ktorých menou je euro, uzavreli EFSF rámcovú zmluvu. EFSF rámcová zmluva vstúpila do platnosti a nadobudla účinnosť 4. augusta 2010.
            
         
               (5)
            
            
               Podľa EFSF rámcovej zmluvy a stanov EFSF je úlohou EFSF poskytovať prostredníctvom zmlúv o pôžičkách (ďalej len „zmluvy o pôžičkách“) financovanie členským štátom, ktorých menou je euro, pokiaľ sa takéto členské štáty nachádzajú vo finančných ťažkostiach a s Európskou komisiou uzavreli memorandum o porozumení, ktoré obsahuje podmienečnosť poskytnutia pôžičky.
            
         
               (6)
            
            
               V článku 3 ods. 5 EFSF rámcovej zmluvy sa stanovuje, že vyplácanie pôžičky, ktorú EFSF poskytla členskému štátu, ktorého menou je euro, sa uskutoční prostredníctvom účtov, ktoré ECB otvorila pre EFSF a príslušný členský štát (dlžníka) na účely zmluvy o pôžičke. Rozhodnutie ECB/2010/15 z 21. septembra 2010 o správe pôžičiek poskytovaných EFSF členským štátom, ktorých menou je euro (2), obsahuje ustanovenia o otvorení hotovostného účtu v ECB na meno EFSF na účely zmlúv o pôžičkách.
            
         
               (7)
            
            
               Splácanie na základe zmlúv o pôžičkách sa uskutočňuje prostredníctvom hotovostných účtov, ktoré ECB otvorí na meno národnej centrálnej banky (NCB) príslušného členského štátu (dlžníka).
            
         
               (8)
            
            
               Je potrebné prijať ustanovenia o hotovostných účtoch, ktoré sa majú otvoriť v ECB na meno NCB príslušného členského štátu (dlžníka) na účely zmlúv o pôžičkách,
            
         PRIJALA TOTO ROZHODNUTIE:
   Článok 1
   Otváranie hotovostných účtov
   ECB môže na základe žiadosti NCB členského štátu (dlžníka) otvoriť hotovostné účty na meno takejto NCB na účely uskutočňovania platieb v súvislosti so zmluvou o pôžičke (ďalej len „hotovostný účet NCB“).
   Článok 2
   Prípustnosť platieb na hotovostných účtoch
   Hotovostný účet NCB sa používa výlučne na uskutočňovanie platieb v súvislosti so zmluvou o pôžičke.
   Článok 3
   Prijímanie pokynov
   ECB vo vzťahu k hotovostnému účtu NCB prijíma pokyny len od NCB, ktorá je majiteľom účtu.
   Článok 4
   Zostatok na hotovostných účtoch
   Hotovostný účet NCB nesmie v žiadnom čase vykazovať záporný zostatok. Z takýchto účtov sa preto nesmú uskutočňovať žiadne platby, ktoré by prevyšovali kladný zostatok na týchto účtoch.
   Článok 5
   Úročenie
   ECB úročí kladný zostatok, ktorý zostane na hotovostnom účte NCB cez noc, vo výške zodpovedajúcej platnej úrokovej sadzbe pre jednodňové sterilizačné obchody ECB na základe metódy „skutočný počet dní/360“.
   Článok 6
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Vo Frankfurte nad Mohanom 20. decembra 2010
      
         
            prezident ECB
         
         Jean-Claude TRICHET
      
   
   
      (1)  Ú. v. EÚ L 237, 8.9.2007, s. 71.
   
      (2)  Ú. v. EÚ L 253, 28.9.2010, s. 58.